स्वर्णमा ‘प्रज्वलित’ दीपक
नवौं राष्ट्रिय खेलकुदले १० हजार मिटर दौडमा नयाँ धावक दिएको छ । आर्मीका धावक दीपक अधिकारी आइतबार पोखरा रंगशालाको ट्र्याकमा १० हजार मिटरका च्याम्पियन भए । उनी राष्ट्रिय च्याम्पियन मात्र भएनन्, राष्ट्रिय कीर्तिमानधारी पनि बने ।
पोखरा — नवौं राष्ट्रिय खेलकुदले १० हजार मिटर दौडमा नयाँ धावक दिएको छ । आर्मीका धावक दीपक अधिकारी आइतबार पोखरा रंगशालाको ट्र्याकमा १० हजार मिटरका च्याम्पियन भए । उनी राष्ट्रिय च्याम्पियन मात्र भएनन्, राष्ट्रिय कीर्तिमानधारी पनि बने ।उनले पोखरा रंगशालाको ट्र्याकलाई २५ फन्को मार्न ३० मिनेट १०.३० सेकेन्ड खर्चिए । जुन समयले राष्ट्रिय कीर्तिमान स्थापित गर्‍यो । यससँग केही संयोग गाँसिएका छन् । दीपक राष्ट्रिय नखेल्दै अन्तर्राष्ट्रिय पदक जित्ने खेलाडी हुन् । उनले १३ औं सागमा १० हजार मिटरमै कांस्य जितेका थिए । तर उनी राष्ट्रिय खेलकुदमा पहिलोपल्ट सहभागी भएका हुन् । कीर्तिमानी गोपीचन्द्र पार्कीको यस विधामा दबदबा हुँदा दीपकले दौडन जानेका पनि थिएनन् । उनी २०७१ सालमा नेपाली सेनासँग आबद्ध भएपछि मात्र खेलकुदप्रति आकर्षित भएका थिए । त्यसअघि न उनले कुनै खेल खेलेका थिए न त दौडेका थिए ।दस हजारमा स्वर्ण जित्दा उनले उनै धावक गोपीचन्द्रलाई उछिने र उनको कीर्तिमान पनि तोडिदिए । गोपीको नाममा ३० मिनेट ३० दशमलव ९९ सेकेन्डको राष्ट्रिय कीर्तिमान स्थापित छ । जुन सन् २०१४ को इन्चोन एसियाडमा बनाएका थिए । दाबेदार गोपीले भने ३० मिनेट ३८ दशमलव ३२ सेकेन्डको टाइमिङबाट रजत पदकमै चित्त बुझाए । दाङमा भएको आठौं राष्ट्रियमा पनि गोपीले स्वर्ण जित्न पाएनन् । उनलाई कर्णालीका दुर्गा बुढाले पछाडि पारेका थिए । म्याराथनतिर लागेका गोपीचन्द्र पछिल्लो समय मध्यम दूरीमा त्यति जम्न सकेका छैनन् । धादिङ गंगाजमुना गाउँपालिका–६ बसेरीका दीपकले जितपछि आफ्नो खेल क्षमता बुझ्ने गुरुहरूलाई सम्झिए । उनले भने, ‘राजेन्द्र गुरु (भण्डारी) ले मेरो प्रदर्शन देखेर प्रशिक्षण गराउन गर्न लगाउनुभयो । त्यसपछि म पूरै दौडतिर लागें ।’ २०७५ मा प्रधानसेनापति ट्रफीमा १५ सय मिटरमा दौडिए । त्यहाा उनले पदक त जित्न सकेनन् । तर राम्रो प्रदर्शन दिए । त्यसमा आर्मीका पूर्वम्याराथन धावक राजेन्द्र भण्डारीको नजर पर्‍यो । त्यसपछि उनी दौडमा खारिन पाए । २७ वर्षे धावक दीपकले सुनाए, ‘गोपी दाइ धेरै राम्रो खेलाडी हुनुहुन्छ । उहाँसँगै धेरै दौडिएँ तर हराउन सकेको थिइनँ । यसपल्ट राम्रो प्रतिस्पर्धा हुन्छ भन्ने लागेको थियो । ट्रेनिङअनुसार हामी तीनै जना (गोपीचन्द्र, गजेन्द्र राई, दीपक) को रेकर्ड बन्छ होला भन्ने थियो । कसको बन्छ भन्ने थिएन । जसको पनि बन्न सक्ने अपेक्षा गरेका थियौं । त्यसमा म सफल भएँ ।’ दीपकले अबको लक्ष्य भनेको साग र एसियाली खेलकुदमा राम्रो प्रदर्शन गर्नु रहेको सुनाए । १० हजार मिटरमा आर्मीकै गजेन्द्र राईले तेस्रो स्थान हासिल गरे । उनले ३० मिनेट ३९.५० सेकेन्डको टाइमिङ लिएका थिए । १३ औं सागमा उनी पनि दीपकसँगै दौडिएका थिए । गजेन्द्र पाँचौं स्थानमा रहे । त्यतिबेला यस इभेन्टको स्वर्ण भारतीय सुरेश कुमारले २९ मिनेट ३३.६१ सेकेन्डबाट जितेका हुन् । सागमा कांस्य जित्दा दीपकको टाइमिङ भने ३० मिनेट ५०.०६ सेकेन्डको थियो । १९ धावक दौडिएकामा ९ जनाले मात्र १० हजार मिटरको दूरी पार गरेका थिए । महिला ४०० मिटर हर्डल्सको स्वर्ण जयरानी चौधरीले जितेकी छिन् । उनले १ मिनेट ०४.१३ सेकेन्डबाट स्वर्ण जितेकी हुन् । आर्मीकी जयरानीले आफ्नो प्रदर्शनमा सुधार गरेकी छन् । उनले असारमा ४४ औं राष्ट्रिय एथलेटिक्समा १ मिनेट ७.२ सेकेन्डमा दूरी पार गरेकी थिइन् । उनले आठौं राष्ट्रिय खेलकुदमा १०० मिटर हर्डल्समा रजत पदक जितेकी थिइन् । एपीएफका धाविकाद्वय भागिरथी थारूले १ मिनेट ०६.०६ सेकेन्डबाट रजत र कल्पना श्रेष्ठले १ मिनेट ०६.५१ सेकेन्डबाट कांस्य जितेका थिए ।एथलेटिक्सको फिल्डतर्फ आइतबार पुरुष हाइजम्पको स्वर्ण आर्मीका सूर्यबहादुर खत्रीले जितेका छन् । उनले १.९० मिटरको उचाइ नाघेर स्वर्ण जितेका हुन् । यसको राष्ट्रिय कीर्तिमान (१.९८) उनकै नाममा छ । सूर्यले आठौं राष्ट्रियको प्रदर्शनभन्दा सुधार गरेका छन् । त्यतिबेला उनले १.८५ मिटर जम्प गरेका थिए । वाग्मती प्रदेशका निकेश महतोले १.७५ मिटर उचाइबाट रजत र पुलिसका रोशन दनुवारले १.७५ मिटरबाट कांस्य जितेका थिए । महिला हाइजम्पमा आर्मीकी खगिता सिञ्जाली मगरले स्वर्ण पदक जितिन् । उनले १.५२ मिटर जम्प गर्दै स्वर्ण जितिन् । आर्मीकी बिन्दु थनेत (१.५० मिटर) ले रजत र गण्डकीकी सीमा श्रेष्ठ (१.४२ मिटर) ले कांस्य पदक जितेका थिए । खगिताले आठौंमा रजत जितेकी थिइन् ।जर्सी साइज नमिल्दा...अघिल्लो दिन सटपुटमा कांस्य पदक जितेका वाग्मतीका ललित रावतले नवौं राष्ट्रियमा खुसी गतिलोसँग साट्न पाएनन् । उनले न प्रतियोगिताको पोसाक लगाउन पाए न त प्रदेशको जर्सीमा पदक भिर्न । हेर्दै उनको शरीर रेस्लरको जस्तो छ । उमेर २० वर्षका मात्र भए पनि ६ फिट २ इन्च उचाइका उनको तौल १ सय ४ केजी छ । चितवन माडीका यी एथलेटको यो पहिलो राष्ट्रिय प्रतियोगिता हो । उनले प्रदेशलाई पदक दिलाए तर उनलाई प्रदेशले एउटा गतिलो पोसाक उपलब्ध गराउन सकेन । पहिलो नाप, साइज सबै लगियो तर अहिले मिल्ने न जर्सी पाए, न त ट्रयाकसुट र जुत्ता । पदक जितेको भोलिपल्ट पनि आफ्नै पोसाकमा रंगशाला वरिपरि घुमिरहेका थिए । उनले मन खिन्न पार्दै थिए, ‘पहिलोपल्ट जितेको पदक थाप्न जाँदा पनि यस्तै पोसाक लगाउनुपर्ने भयो ।’ पहिलो दिन एथलेटिक्सको कुनै पदक पनि बाँडिएको थिएन । 